SIR ইস্যুতে মতুয়াগড়ে তৃণমূলের বড় কর্মসূচি, পথে নামছেন মুখ্যমন্ত্রী

নদিয়া: SIR (Special Intensive Revision) বিতর্ক ঘিরে বাড়তে থাকা ক্ষোভ ও আতঙ্কের প্রেক্ষাপটে মতুয়াগড়ে শক্তি বাড়াতে নামছে তৃণমূল কংগ্রেস (Trinamool Congress)। সূত্রের খবর, আগামী মঙ্গলবার মতুয়া অধ্যুষিত এলাকায় বড় আকারের মিছিল করবেন তৃণমূল সুপ্রিমো মমতা বন্দ্যোপাধ্যায় (Mamata Banerjee)। চাঁদপারা (Chandpara) থেকে ঠাকুরবাড়ি (Thakurbari) পর্যন্ত প্রায় ৩ কিলোমিটার পথে হবে এই মিছিল, যার নেতৃত্বে থাকবেন মমতা নিজে।

এদিন দুপুরেই সীমান্ত লাগোয়া বনগাঁ ত্রিকোণ পার্কে SIR নিয়ে জনসভা করবেন মুখ্যমন্ত্রী। সেই সভার প্রধান বক্তা থাকবেন তৃণমূল সুপ্রিমো। দুটি কর্মসূচিই SIR ইস্যুকে কেন্দ্র করে রাজনৈতিকভাবে অত্যন্ত তাৎপর্যপূর্ণ বলে মনে করা হচ্ছে।

আরও পড়ুন: চিংড়িহাটায় মেট্রো রেলের কাজে বাধা, প্রশাসনের অনুমতি না পাওয়ায় স্থগিত রাস্তা বন্ধের পরিকল্পনা

SIR (Special Intensive Revision) চালু হওয়ার পর থেকে মতুয়া সম্প্রদায়ের মানুষের মধ্যে প্রবল ক্ষোভ ও উদ্বেগ দেখা দিয়েছে। ভোটার তালিকা সংশোধন নিয়ে বিভ্রান্তি তৈরি হওয়ায় বহু মানুষ আতঙ্কিত বলে রাজনৈতিক মহলের দাবি। এই পরিস্থিতিতে যেকোনও সমস্যায় মতুয়া সমাজের পাশে রয়েছে তৃণমূল, এই বার্তাই দিতে চায় দল, এমনটাই মনে করা হচ্ছে। রাজনৈতিক বিশ্লেষকদের মতে, SIR ইস্যুকে সামনে রেখে মতুয়া ভোটব্যাঙ্ক ঘিরে রাজনৈতিক উত্তাপ আরও বাড়তে চলেছে। আগামী মঙ্গলবারের মিছিল ও সমাবেশ তাই রাজ্যের রাজনৈতিক সমীকরণে বড় ভূমিকা নিতে পারে।