আবারও SIR আতঙ্কে মৃত্যুর অভিযোগ, বাদুড়িয়ায় বৃদ্ধার মৃত্যু ঘিরে চাঞ্চল্য

বাদুড়িয়া: আবারও SIR (Special Intensive Revision) সংক্রান্ত আতঙ্কে মৃত্যুর অভিযোগ উঠল উত্তর ২৪ পরগনার (North 24 Pargana) বাদুড়িয়ায় (Baduria)। মৃত বৃদ্ধার নাম অনিতা বিশ্বাস (৭৫)। ঘটনাটি ঘটেছে বাদুড়িয়া পৌর এলাকার ৪ নম্বর ওয়ার্ডে। পরিবারের অভিযোগ, SIR সংক্রান্ত হিয়ারিংয়ে ডেকে এনে আশ্বাস না দেওয়াতেই চরম মানসিক চাপে পড়েন বৃদ্ধা। সেই আতঙ্ক থেকেই তিনি ব্রেন স্ট্রোকে আক্রান্ত হন এবং শেষ পর্যন্ত মৃত্যু হয় তাঁর।

পরিবার সূত্রে জানা গিয়েছে, অনিতা বিশ্বাসের ভোটার তালিকা সংক্রান্ত সমস্যা দীর্ঘদিনের। তাঁর স্বামী বিরাজ বিশ্বাস ও ছেলেদের নাম ২০০২ সালের ভোটার তালিকায় থাকলেও, কোনও অজ্ঞাত কারণে অনিতার নাম ওই তালিকায় ছিল না। যদিও তার আগে ১৯৯৫ সালের ভোটার লিস্টে তাঁর নাম ছিল। পরে আবার তাঁর নাম ভোটার তালিকায় অন্তর্ভুক্ত হয়।

আরও পড়ুন: লোহার রডে পিটিয়ে খুন পরিযায়ী শ্রমিক!

সম্প্রতি SIR চালু হলে অনিতা বিশ্বাস সমস্ত নথিপত্র, পুরনো ও নতুন ভোটার কার্ড সহ প্রাসঙ্গিক কাগজ জমা দেন। তবে ২০০২ সালের ভোটার তালিকার কপি তিনি দিতে পারেননি। সেই কারণেই তাঁকে হিয়ারিংয়ে ডাকা হয় বলে পরিবারের দাবি।

গত ৫ জানুয়ারি তিনি হিয়ারিংয়ে হাজির হয়ে সমস্ত নথি দেখান। কিন্তু অভিযোগ, সেদিন আধিকারিকদের তরফে কোনও স্পষ্ট আশ্বাস পাননি তিনি। এরপর থেকেই মানসিকভাবে ভেঙে পড়েন অনিতা বিশ্বাস। পরিবারের দাবি, প্রবল আতঙ্ক ও দুশ্চিন্তার মধ্যেই ৭ জানুয়ারি তিনি ব্রেন স্ট্রোকে আক্রান্ত হন।

তড়িঘড়ি তাঁকে বসিরহাট জেলা হাসপাতালে ভর্তি করা হয়। কয়েকদিন ধরে মৃত্যুর সঙ্গে লড়াই চললেও, শেষরক্ষা হয়নি। গতকাল গভীর রাতে হাসপাতালেই তাঁর মৃত্যু হয়। ঘটনায় শোকস্তব্ধ পরিবার ও এলাকাবাসী। মৃতার নাতনি সোমা হালদার ও ছেলে কাশিনাথ বিশ্বাস অভিযোগ করে জানান, প্রশাসনিক অনিশ্চয়তা ও মানসিক চাপই এই মৃত্যুর জন্য দায়ী। এই ঘটনাকে কেন্দ্র করে ফের প্রশ্ন উঠছে,SIR প্রক্রিয়ায় সাধারণ মানুষের মানসিক সুরক্ষা ও মানবিক দৃষ্টিভঙ্গি আদৌ কতটা মানা হচ্ছে? বৃদ্ধা অনিতা বিশ্বাসের মৃত্যু সেই প্রশ্নই আরও জোরালো করল।