CEO-র বিরুদ্ধে ক্ষোভ উগরে পার্থ ভৌমিক! সমস্যা না মিটলে ফের বিক্ষোভের হুঁশিয়ারি

কলকাতা: SIR (Special Intensive Revision) সংক্রান্ত একাধিক সমস্যা নিয়ে মুখ্য নির্বাচনী আধিকারিক (CEO) মনোজ আগরওয়ালের সঙ্গে বৈঠক করলেন তৃণমূল (TMC) কংগ্রেসের বর্ষীয়ান নেতা পার্থ ভৌমিক (Partha Bhowmick)। বৈঠকেই প্রশাসনের ভূমিকা নিয়ে তীব্র অসন্তোষ প্রকাশ করেন তিনি। অভিযোগ, দীর্ঘদিন ধরে একের পর এক সমস্যা জানানো হলেও কোনও কার্যকর পদক্ষেপ করা হয়নি।

বৈঠকে উপস্থিত সূত্রের দাবি, পার্থ ভৌমিক স্পষ্ট ভাষায় CEO-কে জানান, একাধিকবার আবেদন করা সত্ত্বেও সমস্যাগুলির সমাধান হয়নি। বিশেষ করে প্রবীণ নাগরিকদের যে ভোগান্তির মুখে পড়তে হচ্ছে, তা নিয়ে প্রশাসনের গাফিলতিই দায়ী বলে অভিযোগ তোলেন তিনি। তাঁর কথায়, “আপনারা না কোনও পদক্ষেপ নিচ্ছেন, না আমাদের সমস্যার সমাধান করছেন।”

আরও পড়ুন: SIR শুনানিতে ঢুকতে পারবেন না BLA-রা বিরাট নির্দেশ নির্বাচন কমিশনের

এখানেই থামেননি তৃণমূল নেতা। তিনি স্পষ্ট হুঁশিয়ারি দিয়ে বলেন, যদি এই বিষয়গুলি দিল্লিতে নির্বাচন কমিশনের কাছে, এমনকি মুখ্য নির্বাচন কমিশনারের কাছেও যথাযথভাবে তুলে ধরা না হয়, তাহলে তাঁরা পরদিনই আবার এসে প্রতিবাদ করবেন। সূত্রের দাবি, পার্থ ভৌমিক বলেন, “আমাদের দাবি যদি দিল্লিতে না পাঠান, তাহলে আমরা আবার আগামীকালই আসব। এটা মেনে নেওয়া যায় না।”

বৈঠকে সবচেয়ে বেশি গুরুত্ব পায় প্রবীণ নাগরিকদের সমস্যার বিষয়টি। অভিযোগ, ভোটার তালিকা ও নির্বাচন সংক্রান্ত বিভিন্ন প্রক্রিয়ায় প্রবীণদের চরম অসুবিধার মুখে পড়তে হচ্ছে। এই বিষয়টি আগেও একাধিকবার জানানো হয়েছে বলে দাবি করেন পার্থ ভৌমিক। কিন্তু এখনও পর্যন্ত কোনও সমাধান না হওয়ায় প্রশাসনিক উদাসীনতার অভিযোগ তোলেন তিনি।

সূত্রের খবর, গোটা বৈঠকজুড়ে উত্তেজনা ছিল চোখে পড়ার মতো। দ্রুত হস্তক্ষেপ ও দায়বদ্ধতার দাবি জানান তৃণমূল নেতা। একই সমস্যার কথা বারবার বলতে হলেও ফল না পাওয়ায় ক্ষোভ প্রকাশ করেন তিনি।

এই ঘটনার পর আবারও রাজ্যের নির্বাচন সংক্রান্ত অভিযোগ ও অভিযোগ নিষ্পত্তি ব্যবস্থা নিয়ে প্রশ্ন উঠতে শুরু করেছে। বিষয়টি শেষ পর্যন্ত দিল্লির নির্বাচন কমিশন পর্যন্ত পৌঁছয় কি না, সেদিকেই এখন নজর রাজনৈতিক মহলের। তবে পার্থ ভৌমিকের হুঁশিয়ারিতে স্পষ্ট—এই ইস্যুতে লড়াই এখানেই থামছে না।