ভোটার তালিকা পরিশুদ্ধকরণ নিয়ে রাজনৈতিক টানাপোড়েন, মমতা বন্দ্যোপাধ্যায়ের চিঠিকে কেন্দ্র করে নতুন বিতর্ক

কলকাতা: ভোটার তালিকা পরিশুদ্ধকরণ প্রকল্প Special Intensive Revision (SIR)–কে কেন্দ্র করে রাজ্যে ক্রমশই রাজনৈতিক উত্তাপ বাড়ছে। মুখ্যমন্ত্রী মমতা বন্দ্যোপাধ্যায়ের (Mamata Banerjee) কেন্দ্রকে লেখা চিঠি সামনে আসতেই নতুন করে বিতর্ক তৈরি হয়েছে। ওই চিঠিতে মুখ্যমন্ত্রী অভিযোগ করেন, কৃষক ও সাধারণ মানুষের ব্যস্ত মরসুমে SIR চালু করায় তাঁদের ওপর অতিরিক্ত চাপ পড়ছে, যা তিনি ‘অমানবিক ও অবাস্তব’ বলেও দাবি করেন। পাশাপাশি তিনি SIR–এর সময়সূচি পুনর্বিবেচনার আবেদন জানিয়েছেন।

এ বিষয়ে বিরোধী শিবিরের কটাক্ষ, মুখ্যমন্ত্রীর চিঠি দেখেই পরিষ্কার পরিশুদ্ধ ভোটার তালিকাই শাসকদলের সবচেয়ে বড় ভয়। বিরোধীদের অভিযোগ, SIR শুরু হওয়ার পর থেকেই ডুপ্লিকেট নাম, মৃত ভোটারের নাম ও ভুয়ো ভোটারের তথ্য ধরা পড়ছে, তাই ভোটার তালিকা সংশোধন নিয়ে তৃণমূল চাপের মধ্যে পড়েছে।

আরও পড়ুন: NIA–র নামে প্রতারণা! শিলিগুড়িতে ভুয়ো তদন্তকারীর নাটক ফাঁস

বিরোধী দলগুলির বক্তব্য, স্বচ্ছ ভোটার তালিকা তৈরি হলে ভুয়ো ভোটের রাজনীতি বন্ধ হবে, তাই SIR প্রক্রিয়া বন্ধ বা বিলম্বিত করার দাবি তোলায় রাজনৈতিক উদ্দেশ্য রয়েছে। তারা আরও অভিযোগ করেছে, BLO–দের প্রশিক্ষণ, সমন্বয় ও নিরাপত্তা নিশ্চিত করা রাজ্য সরকারের দায়িত্ব, অথচ সেই দায়িত্ব পালনে গাফিলতি ঢাকতেই বিভিন্ন অজুহাত দেখানো হচ্ছে।

তৃণমূল কংগ্রেস অবশ্য অভিযোগ অস্বীকার করে বলেছে, কৃষকদের ব্যস্ত মৌসুমে SIR চালু হলে চাষাবাদ ব্যাহত হবে। BLO–দের ওপর অতিরিক্ত চাপ পড়ছে। মানুষকে হয়রান না করে প্রক্রিয়া স্বাচ্ছন্দ্যময় করা জরুরি, এই কারণেই সময়সীমা পুনর্বিন্যাসের আবেদন করা হয়েছে।

বিরোধীদের পাল্টা দাবি, রেশন, আবাস, আয়ুষ্মান, PM-কিসান সহ কেন্দ্রীয়–রাজ্য প্রকল্পগুলি সঠিকভাবে পৌঁছোনোর জন্যও শুদ্ধ ভোটার তালিকা অত্যন্ত প্রয়োজনীয়। তাই তারা বলছে—SIR বন্ধের চিঠি জনস্বার্থে নয়, রাজনৈতিক স্বার্থে লেখা। বর্তমানে সবচেয়ে বড় প্রশ্ন, SIR বন্ধ হলে এর লাভ কার? ক্ষতি বা লাভ কীভাবে মানুষের জীবনে প্রতিফলিত হবে? রাজ্যের রাজনৈতিক পর্যবেক্ষকদের মতে, স্বচ্ছ ভোটার তালিকা তৈরি ও SIR চালু রাখাকে কেন্দ্র করেই আগামী দিনে রাজনৈতিক লড়াই আরও তীব্র হওয়ার সম্ভাবনা রয়েছে।