ফের অসুস্থ হয়ে হাসপাতালে বিএলও

কলকাতা: SIR (Special Intensive Revision) কাজের চাপের মধ্যে ফের অসুস্থ হয়ে হাসপাতালে ভর্তি হলেন আরও এক বুথ লেভেল অফিসার (BLO)। অসুস্থ বিএলও-র নাম তনুশ্রী সিংহ। তিনি পেশায় শিক্ষিকা এবং হাওড়ার (Howrah) জগৎবল্লভপুর বিধানসভা এলাকার ২৪৩ নম্বর পার্টের বিএলও। কর্মস্থল ডোমজুড় বন্দর বাগপাড়া প্রাইমারি স্কুল।

শনিবার আচমকাই মাথা ঘুরে অসুস্থ হয়ে পড়েন তনুশ্রী। দ্রুত তাঁকে ডোমজুড় গ্রামীণ হাসপাতালে নিয়ে যাওয়া হয়। ডোমজুড়ের ব্লক মেডিক্যাল হেলথ অফিসার ড. ঋদ্ধি চক্রবর্তী জানান, “তাঁকে পর্যবেক্ষণে রাখা হয়েছে। একাধিক শারীরিক পরীক্ষা করা হয়েছে। এখন অবস্থার স্থিতিশীল।”

আরও পড়ুন: তৃণমূল নেতাদের লক্ষ্য করে গুলি, অভিযোগ আইএসএফের দিকে

এদিন হাসপাতালে গিয়ে তনুশ্রীর খোঁজ নেন জগৎবল্লভপুর ব্লক তৃণমূল কংগ্রেস সভাপতি সুবীর চট্টোপাধ্যায়। তাঁর অভিযোগ,“অল্প সময়ের মধ্যে বিপুল কাজের চাপের জন্যই তনুশ্রী সিংহ অসুস্থ হয়ে পড়েছেন। একই কারণে আরও বহু বিএলও সমস্যায় পড়ছেন।”